b'\n_START_ARTICLE_\nM\xc3\xb6biuksen oireyhtym\xc3\xa4\n_START_PARAGRAPH_\nM\xc3\xb6biuksen oireyhtym\xc3\xa4 on aivohermovaurio, joka vaikuttaa useimmiten kasvohermojen toimintaan. M\xc3\xb6biusta voisikin kuvailla synnynn\xc3\xa4iseksi kasvohermohalvaukseksi, sill\xc3\xa4 erotuksella ett\xc3\xa4 osalla potilaista jotkin hermot ovat j\xc3\xa4\xc3\xa4neet vajavaisesti kehittyneiksi tai eiv\xc3\xa4t ole kehittyneet lainkaan. Oireyhtym\xc3\xa4 saattaa aiheuttaa kasvohermojen toiminnallisten poikkeuksien lis\xc3\xa4ksi muitakin fyysisi\xc3\xa4 poikkeavuuksia, kuten erilaisia ep\xc3\xa4muodostumia muun muassa kieleen ja sormiin, yl\xc3\xa4vartalon lihasten heikkoutta, heikompia motorisia taitoja, joskus jopa autismia ja liev\xc3\xa4\xc3\xa4 kehitysvammaisuutta. Syit\xc3\xa4 oireyhtym\xc3\xa4n syntyyn ei ole viel\xc3\xa4 t\xc3\xa4ysin selvitetty, mutta yhten\xc3\xa4 syyn\xc3\xa4 pidet\xc3\xa4\xc3\xa4n siki\xc3\xb6n hapenpuutetta. Joissakin perheiss\xc3\xa4 on havaittu geneettisi\xc3\xa4 yhteyksi\xc3\xa4 oireyhtym\xc3\xa4n ilmenemiseen, mutta tarkempaa n\xc3\xa4ytt\xc3\xb6\xc3\xa4 sen periytyvyydest\xc3\xa4 ei ole._NEWLINE_Oireyhtym\xc3\xa4 on nimetty Paul Julius M\xc3\xb6biuksen mukaan.'